DA Den Europæiske Unions Tidende L 342/46

KOMMISSIONENS AFGØRELSE

af 5. december 2012

om adgangsrettigheder til det centrale europæiske register over sikkerhedsanbefalinger i henhold til artikel 18, stk. 5, i Europa-Parlamentets og Rådets forordning (EU) Nr. 996/2010 om undersøgelse og forebyggelse af havarier og hændelser inden for civil luftfart og om ophævelse af direktiv 94/56/EF

(EØS-relevant tekst)

(2012/780/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 996/2010 af 20. oktober 2010 om undersøgelse og forebyggelse af havarier og hændelser inden for civil luftfart og om ophævelse af direktiv 94/56/EF (1), særlig artikel 18, stk. 5, og

ud fra følgende betragtninger:

(1) Ifølge artikel 18, stk. 5, i forordning (EU) nr. 996/2010 har Kommissionen oprettet en europæisk database til registrering af sikkerhedsanbefalinger, som blev sat i drift i februar 2012.

(2) Ifølge artikel 18, stk. 5, i forordning (EU) nr. 996/2010 omfatter den i betragtning 1 omhandlede database alle sikkerhedsanbefalinger, som er udstedt af sikkerhedsundersøgelsesmyndighederne i henhold til artikel 17, stk. 1 og 2, samt svar herpå. Databasen omfatter også sikkerhedsanbefalinger, som sikkerhedsundersøgelsesmyndighederne har modtaget fra tredjelande.

(3) I henhold til artikel 7, stk. 3, litra g), i forordning (EU) nr. 996/2010 har Sikkerhedsundersøgelsesmyndigheder fuld adgang til den i betragtning 1 omhandlede database.

(4) I henhold til artikel 7, stk. 3, litra a), i forordning (EU) nr. 996/2010 har Kommissionen rådspurgt Det europæiske netværk af sikkerhedsundersøgelsesmyndigheder.

(5) Sikkerhedsanbefalinger er implicit offentlige, da de ofte indgår i konklusionerne i sikkerhedsundersøgelsesrapporter, der er offentlige i henhold til forordning (EU) nr. 996/2010. Herudover kan sikkerhedsanbefalinger også udsendes i form af breve, interimsudtalelser eller -rapporter eller sikkerhedsundersøgelser. I alle disse tilfælde er deres offentliggørelse et stærkt incitament til modtagerne til at forbedre luftfartssikkerheden.

(6) Det er ikke fastlagt i forordning (EU) nr. 996/2010, hvilken status svar på sikkerhedsanbefalinger har —

VEDTAGET DENNE AFGØRELSE:

Artikel 1

Genstand

Ved denne afgørelse fastlægges foranstaltninger vedrørende adgangsrettigheder til den europæiske database over sikkerhedsanbefalinger i henhold til artikel 18, stk. 5, i forordning (EU) nr. 996/2010 om undersøgelse og forebyggelse af havarier og hændelser inden for civil luftfart, som indeholder sikkerhedsanbefalinger udstedt eller modtaget af Sikkerhedsundersøgelsesmyndighederne samt svar på de sikkerhedsanbefalinger, som de har udstedt.

Artikel 2

Sikkerhedsanbefalingers status

Alle sikkerhedsanbefalinger i den i artikel 1 omhandlede database skal gøres tilgængelige for offentligheden via et offentligt websted.

Artikel 3

Status af svar på sikkerhedsanbefalinger

1. Adgangen til svar på sikkerhedsanbefalinger skal være begrænset til modtagere af sikkerhedsanbefalinger.

2. Enhver modtager af en sikkerhedsanbefaling kan anmode om adgang til svarene i den i artikel 1 omhandlede database, herunder navnlig medlemsstaterne, de civile luftfartsmyndigheder og Det Europæiske Luftfartssikkerhedsagentur. Tredjelandes sikkerhedsundersøgelsesmyndigheder kan også anmode om at få adgang til svarene i den i artikel 1 omhandlede database.

3. Modtagere af sikkerhedsanbefalinger fremsender deres anmodning til Europa-Kommissionen.

4. Europa-Kommissionen tager stilling til anmodningen og afgør i hvert enkelt tilfælde, om anmodningen er velbegrundet, og om det er praktisk muligt at imødekomme den.

Artikel 4

Anvendelse af databasens oplysninger

Sikkerhedsanbefalinger og de tilhørende svar må ikke anvendes til at fastslå skyld eller erstatningsansvar.

Artikel 5

Status af civilluftfartshændelser, hvortil der knytter sig sikkerhedsanbefalinger

Adgangen til civilluftfartshændelser, hvortil der knytter sig sikkerhedsanbefalinger, som omhandlet i artikel 1, er fastsat i Kommissionens forordning (EF) nr. 1321/2007 af 12. november 2007 om nærmere regler for registrering i en central database af oplysninger om hændelser inden for civil luftfart, som udveksles i henhold til Europa-Parlamentets og Rådets direktiv 2003/42/EF (2), og i Kommissionens forordning (EF) nr. 1330/2007 af 24. september 2007 om nærmere regler for videregivelse af oplysninger om hændelser inden for civil luftfart til berørte parter i overensstemmelse med artikel 7, stk. 2, i Europa-Parlamentets og Rådets direktiv 2003/42/EF (3).

Artikel 6

Aktindsigt og beskyttelse af personoplysninger

Denne afgørelse anvendes med forbehold af Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (4).

Denne afgørelse anvendes i overensstemmelse med Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (5) og Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (6).

Artikel 7

Ikrafttræden

Denne beslutning træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 5. december 2012. På Kommissionens vegne José Manuel BARROSO Formand

(1) EUT L 295 af 12.11.2010, s. 35.

(2) EUT L 294 af 13.11.2007, s. 3.

(3) EUT L 295 af 14.11.2007, s. 7.

(4) EFT L 145 af 31.5.2001, s. 43.

(5) EFT L 281 af 23.11.1995, s. 31.

(6) EFT L 8 af 12.1.2001, s. 1.